Tore, et ETVs on jooksmas uus  Eesti teadlasi tutvustav teadussaade - Püramiidi tipus. Saateid on olnud juba mitu ja ülevaate saab neist kõigist veebiakadeemia kodulehelt. Eriti mõnus on muidugi see, et saateid saab internetis ikka ja jälle vaadata. Ja kõige tipuks mainin ma seda saatesarja siin blogis täna seetõttu, et viimane saade oli Endel Tulvinguga. Endel Tulving on arvatavasti kõige tähtsam ja tunnustatuim eestlasest teadlane, kes on maailma teadust edasi viinud eelkõige mälu ja erinevate mälu tüüpide põhjaliku ja originaalse uurimisega. Videos kommenteerib Tulvingu tööd ja katseid akadeemik ja Tartu Ülikooli professor Jüri Allik ning aju-jutu taustal näeb lõike ka professor Talis Bachmanni laboris toimuvatest TMSi-katsetest.